SKRIFTLIG FORESPØRGSEL E-0523/00

af Giovanni Pittella (PSE) til Kommissionen

(28. februar 2000)

Om: Analyse og forebyggelse af mobning i Europa

I fagsproget defineres mobning på arbejdspladsen mellem kolleger eller mellem overordnede og underordnede som et systematisk og konstant angreb på en bestemt person for at udelukke denne fra arbejdspladsen. Der er tale om gentagne angreb på det psykologiske plan af forskellig type, bl.a. konstant og uberettiget kritik, bagtalelse, tildeling af utaknemmelige eller umulige opgaver og forskellige handlinger, som kan skade den pågældendes image på professionelt og socialt plan i de andres, de overordnedes eller forretningsforbindelsernes øjne.

Følgerne af dette fænomen skal ikke undervurderes. Det fremgår af de seneste undersøgelser, at mobning ikke blot skader arbejdstagernes helbred, men også påfører virksomhederne betydelige sociale omkostninger. Det er således konstateret, at arbejdspræstationerne hos en arbejdstager, der udsættes for mobning, kan gå ned med 80 % og have indvirkning på dennes evner, modstandsdygtighed og opmærksomhed i en sådan grad, at han rammes af sygdomme af fysisk og psykologisk art og derved tvinges til lange fraværsperioder.

På det seneste har der været en voksende interesse for dette problem i europæisk sammenhæng. De enkelte medlemslandes lovgivninger udgør for øjeblikket ikke et egnet grundlag til at fastlægge forebyggende foranstaltninger, beskyttelse af ofrene og udbetaling af skadeserstatning. Der eksisterer således nogle spredte bestemmelser, men der mangler et samlet regelsæt, der kan give en global og effektiv løsning på problemet.

Hvad agter Kommissionen at foretage sig for at bekæmpe dette fænomen i Europa?

Anser den det ikke for nødvendigt at uddybe dette ømtålelige og betydningsfulde emne, f.eks. ved at foretage en sammenlignende analyse af mobning i de forskellige EU-stater og foreslå forskellige løsninger?

Hvilke foranstaltninger agter den at gennemføre i Kommissionen i forbindelse med den igangværende reform af forvaltningen?

Svar afgivet på Kommissionens vegne af Anna Diamantopoulou

(27. april 2000)

Kommissionen er enig med det ærede medlem i, at der er behov for at udbygge analysen af dette spørgsmål, og i denne sammenhæng har Det Rådgivende Udvalg for Sikkerhed, Hygiejne og Sundhed på arbejdspladsen nedsat en arbejdsgruppe om forebyggelse af vold på arbejdspladsen. Arbejdsdokumentet herom, som er udarbejdet af et institut efter anmodning fra Kommissionen, og en publikation fra ILO om vold på arbejdspladsen, der ligeledes er blevet forelagt for denne arbejdsgruppe, oversendes direkte til det ærede medlem og til Parlamentets Generalsekretariat.

Denne gruppe har på sit første møde, der fandt sted i oktober 1999, besluttet, at det ville beskæftige sig med vold på arbejdspladsen i en bredere betydning, herunder mobning og seksuel chikane på arbejdspladsen.

Gruppen forbereder i øjeblikket en udtalelse om dette emne, som skal drøftes på Det Rådgivende Udvalgs plenarmøde, som er planlagt til oktober 2000. Denne udtalelse vil gøre det muligt for Kommissionen at vurdere behovet for nye fællesskabsaktioner med henblik på at beskytte arbejdstagerne mod vold på arbejdspladsen.

Inden for rammerne af reformen af vedtægten fastsætter aktion 47 i hvidbogen(1) om reformen af Kommissionen (del II) udtrykkelig vedtagelse af bestemmelser, der tager sigte på at beskytte personers værdighed på arbejdspladsen.

I det særlige spørgsmål om seksuel chikane, der kan anses for at være et specifikt aspekt af vold på arbejdspladsen, offentliggjorde Kommissionen allerede i 1990 en adfærdskodeks for sit personale, som blev suppleret og ajourført i 1996.

(1) KOM(2000) 200.